CELEX: 52017JC0044
Language: sl
Date: 2017-12-06
Title: Skupni predlog SKLEP SVETA o stališču, ki se zavzame v imenu Evropske unije v Skupnem odboru, ustanovljenem s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin

EVROPSKA KOMISIJA
            Bruselj, 6.12.2017
            JOIN(2017) 44 final
            2017/0327(NLE)
            Skupni predlog
            SKLEP SVETA
            o stališču, ki se zavzame v imenu Evropske unije v Skupnem odboru, ustanovljenem s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se zavzame v imenu Unije v Skupnem odboru, ustanovljenem s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani.
            
            
               2.Ozadje predloga
            
            
               2.1.Partnerski sporazum med EU in Novo Zelandijo o odnosih in sodelovanju
            
            
               Cilj Partnerskega sporazuma o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani (v nadaljnjem besedilu: Sporazum) je vzpostaviti okrepljeno partnerstvo med EU in njenimi državami članicami ter Novo Zelandijo ter poglobiti in spodbujati sodelovanje pri vprašanjih skupnega interesa, ki odraža skupne vrednote in načela, vključno z okrepitvijo dialoga na visoki ravni. Sporazum bo vzpostavil skladen pravno zavezujoč okvir za odnose med EU in Novo Zelandijo.  Sporazum se začasno delno uporablja od 12. januarja 2017.
            
            
               2.2.Skupni odbor 
            
            
               S členom 53 Sporazuma se ustanovi Skupni odbor. Njegova glavna naloga je olajševanje in pospešitev izvajanja splošnih ciljev Sporazuma ter ohranjanje splošne skladnosti v odnosih med EU in Novo Zelandijo. Skupni odbor poleg tega: spremlja razvoj odnosov med EU in Novo Zelandijo; izmenjuje mnenja in daje predloge o vprašanjih skupnega interesa; si prizadeva za reševanje sporov, do katerih bi lahko prišlo na področjih, ki jih zajema Sporazum. 
            
            
               Skupni odbor po potrebi pripravlja priporočila in sprejema sklepe za upoštevanje posebnih vidikov Sporazuma. Skupni odbor deluje s soglasjem in se sestaja na ravni visokih uradnikov. Skupni odbor sprejme svoj poslovnik. Lahko ustanavlja pododbore in delovne skupine za obravnavo določenih vprašanj. 
            
            
               2.3.Predvideni akt Skupnega odbora
            
            
               Na svojem prvem zasedanju Skupni odbor sprejme sklepa glede sprejetja poslovnika Skupnega odbora ter mandata pododborov in delovnih skupin („predvidena akta“).
            
            
               Namen predvidenih aktov je v skladu s členom 53(4) Sporazuma sprejeti poslovnik, na katerem temelji delovanje Skupnega odbora, ter mandat pododborov in delovnih skupin, da se omogoči izvajanje Sporazuma. 
            
            
               3.Stališče, ki se zavzame v imenu Unije
            
            
               Stališče, ki se zavzame v imenu Unije, bi si moralo prizadevati za sprejetje poslovnika Skupnega odbora EU-Nova Zelandija ter mandata pododborov in delovnih skupin. Stališče bi moralo temeljiti na osnutkih sklepov Skupnega odbora. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (PDEU) določa sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  1
               .
            
         
         
            
               4.1.2.Uporaba v obravnavanem primeru
            
            
               Skupni odbor je organ, ustanovljen s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani.
            
            
               Akta, k sprejetju katerih je Skupni odbor pozvan, sta akta s pravnim učinkom. To pa zato, ker je v skladu s členom 53(3)(i) Sporazuma Skupni odbor pristojen za sprejemanje sklepov, ki so zavezujoči za pogodbenici Sporazuma.
            
            
               Predvidena akta ne dopolnjujeta ali spreminjata institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               Kar zadeva predvideni akt, ki ima hkrati več ciljev ali elementov, ki so neločljivo povezani, ne da bi bil kateri od njih v razmerju do drugih postranski, mora materialna pravna podlaga sklepa iz člena 218(9) PDEU izjemoma vključevati različne ustrezne pravne podlage.
            
            
               4.2.2.Uporaba v obravnavanem primeru
            
            
               Predvidena akta sta namenjena podpiranju ciljev Sporazuma in olajševanju njegovega izvajanja. 
            
            
               Sporazum ima cilje in vključuje elemente s področja skupne zunanje in varnostne politike, skupne trgovinske politike ter sodelovanja z razvitimi državami. Ti vidiki Sporazuma so med seboj neločljivo povezani, ne da bi bil kateri od njih v razmerju do drugih postranski. Podpis Sporazuma je temeljil na členu 37 PEU ter členih 207 in 212(1) PDEU.
            
            
               Predvidena akta bi morala zato temeljiti na isti materialni pravni podlagi.
            
            
               4.3.Zaključek
            
            
               Glede na navedeno bi morala biti zato pravna podlaga predlaganega sklepa člen 37 PEU, člen 207 PDEU in člen 212(1) PDEU v povezavi s členom 218(9) PDEU. 
            
            
               2017/0327 (NLE)
            
            
               Skupni predlog
            
            
               SKLEP SVETA
            
            
               o stališču, ki se zavzame v imenu Evropske unije v Skupnem odboru, ustanovljenem s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin
            
            
               SVET EVROPSKE UNIJE JE –
            
         
         
            
               ob upoštevanju Pogodbe o Evropski uniji in zlasti člena 37 Pogodbe,
            
            
               ob upoštevanju Pogodbe o delovanju Evropske unije ter zlasti člena 207 in člena 212(1) v povezavi s členom 218(9) Pogodbe,
            
            
               ob upoštevanju skupnega predloga Evropske komisije in visokega predstavnika Unije za zunanje zadeve in varnostno politiko,
            
            
               ob upoštevanju naslednjega:
            
            
               (1)Partnerski sporazum med Evropsko unijo in njenimi državami članicami na eni strani ter Novo Zelandijo na drugi strani (v nadaljnjem besedilu: Sporazum) je bil podpisan 5. oktobra 2016 v Bruslju in se začasno uporablja od 12. januarja 2017.
            
            
               (2)Člen 53(1) Sporazuma ustanavlja Skupni odbor, ki je pristojen za olajševanje izvajanja Sporazuma.
            
            
               (3)Člen 53(4) Sporazuma določa, da Skupni odbor sprejme svoj poslovnik ter da lahko ustanovi pododbore in delovne skupine za obravnavo določenih vprašanj.
            
            
               (4)Člen 53(5) Sporazuma določa, da pogodbenici skupaj predsedujeta Skupnemu odboru.
            
            
               (5)Da se zagotovi učinkovito izvajanje Sporazuma, bi bilo treba poslovnik Skupnega odbora sprejeti čim prej.
            
            
               (6)Stališče Unije v okviru Skupnega odbora bi zato moralo temeljiti na priloženih osnutkih sklepov Skupnega odbora –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se zavzame v imenu Unije na prvem zasedanju Skupnega odbora EU-Nova Zelandija, temelji na osnutkih sklepov Skupnega odbora, ki sta priložena temu sklepu.
            
            
               Člen 2
            
            
               Skupnemu odboru iz člena 53 Sporazuma predseduje visoki predstavnik Unije za zunanje zadeve in varnostno politiko. V Skupnem odboru so zastopane Unija ali, odvisno od vsebine, Unija in države članice.
            
            
               Člen 3
            
            
               Ta sklep je naslovljen na Komisijo in visokega predstavnika Unije za zunanje zadeve in varnostno politiko.
            
            
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Zadeva C-399/12, Nemčija proti Svetu (OIV), ECLI:EU:C:2014:2258, točke 61–64. 
               
            
      
    ---documentbreak--- 
      
         
               EVROPSKA KOMISIJA
            Bruselj,6.12.2017
            JOIN(2017) 44 final
            Skupni predlog
            PRILOGA
            k
            Sklep Sveta
            o stališču, ki se zavzame v imenu Evropske unije v Skupnem odboru, ustanovljenem s Partnerskim sporazumom o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani, v zvezi s sprejetjem sklepov o poslovniku Skupnega odbora ter mandatu pododborov in delovnih skupin
            
               
         
         
            
               PRILOGA
            
            
            
               SKLEP št. 1/… SKUPNEGA ODBORA EU-NOVA ZELANDIJA
            
            
               z dne …
            
            
               o sprejetju njegovega poslovnika
            
            
            
               SKUPNI ODBOR EU-NOVA ZELANDIJA JE –
            
            
               ob upoštevanju Partnerskega sporazuma o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani (v nadaljnjem besedilu: Sporazum) in zlasti člena 53 Sporazuma,
            
            
               ob upoštevanju naslednjega:
            
            
               (1)Deli Sporazuma se začasno uporabljajo od 12. januarja 2017.
            
            
               (2)Skupni odbor bi zato moral sprejeti svoj poslovnik –
            
            
            
               SKLENIL:
            
            
               Sprejme se poslovnik Skupnega odbora EU-Nova Zelandija, kot je določen v Prilogi.
            
            
            
               V/Na …, 
            
            
               
                     Za Skupni odbor EU-Nova Zelandija
               
               
                     Predsednik
               
            
            
         
         
            
               Priloga
            
            
               Partnerski sporazum o odnosih in sodelovanju med EU in Novo Zelandijo
            
            
               POSLOVNIK SKUPNEGA ODBORA
            
            
               Naloge in sestava
            
            
               1.Skupni odbor opravlja naloge iz člena 53 Sporazuma.
            
            
               2.Skupni odbor sestavljajo predstavniki pogodbenic na ustrezni ravni.
            
            
            
               Predsedovanje
            
            
               3.Skupnemu odboru izmenično predseduje vsaka od pogodbenic, in sicer za obdobje enega koledarskega leta.
            
            
               4.Z odstopanjem od odstavka 3 se prvo obdobje začne z datumom prve seje Skupnega odbora in se konča 31. decembra istega leta.
            
            
            
               Seje in zasedanja
            
            
               5.Skupni odbor se običajno sestane enkrat letno, razen če se pogodbenici dogovorita drugače. Seje skliče predsednik in potekajo izmenično v Bruslju in Wellingtonu na medsebojno dogovorjen datum. Na zahtevo ene od pogodbenic se lahko organizirajo izredne seje Skupnega odbora, če se pogodbenici s tem strinjata.
            
            
               6.Skupni odbor se običajno sestane na ravni visokih uradnikov, razen če se pogodbenici dogovorita drugače.
            
            
            
               Obveščanje javnosti
            
            
               7.Če ni določeno drugače, seje Skupnega odbora niso javne.
            
            
            
               Udeleženci
            
            
               8.Sekretarja pred vsako sejo obvestita predsednika o predvideni sestavi delegacije vsake pogodbenice.
            
         
         
            
               9.Po potrebi in z dogovorom pogodbenic se lahko na zasedanja Skupnega odbora povabi strokovnjake ali predstavnike drugih teles kot opazovalce ali da zagotovijo informacije o določeni zadevi.
            
            
            
               Sekretarja
            
            
               10.Predstavnik Evropske službe za zunanje delovanje in predstavnik ministrstva za zunanje zadeve in trgovino Nove Zelandije delujeta skupaj kot sekretarja Skupnega odbora. Vsa sporočila za predsednika Skupnega odbora in od njega se posredujejo sekretarjema. 
            
            
            
               Dnevni redi sej
            
            
               11.Predsednik pripravi začasni dnevni red za vsako sejo. Slednji se skupaj z ustreznimi dokumenti pošlje drugi pogodbenici najpozneje 15 dni pred začetkom seje.
            
            
               12.Začasni dnevni red vključuje točke, ki se predložijo predsedniku najpozneje 21 dni pred začetkom seje.
            
            
               13.Skupni odbor na začetku vsakega zasedanja sprejme končni dnevni red. Poleg točk, ki so že na začasnem dnevnem redu, se lahko na dnevni red uvrstijo tudi druge točke, če se pogodbenici s tem strinjata.
            
            
               14.V dogovoru s pogodbenicama lahko predsednik skrajša roke iz odstavkov 11 in 12, kadar se to zahteva.
            
            
            
               Zapisnik
            
            
               15.Sekretarja skupaj pripravita osnutek zapisnika vsake seje, običajno v 30 koledarskih dneh po seji. Osnutek zapisnika temelji na predsednikovem povzetku sklepov, ki jih sprejme Skupni odbor.
            
            
               16.Pogodbenici osnutek zapisnika potrdita v 45 koledarskih dneh od datuma seje ali do katerega koli drugega datuma, dogovorjenega med pogodbenicama. Ko se doseže dogovor o osnutku zapisnika, predsednik in sekretarja podpišejo dva izvirnika. Vsaka pogodbenica prejme po en izvirnik.
            
            
            
               Sklepi in priporočila
            
            
               17.Skupni odbor lahko sprejme sklepe ali priporočila. Ti se naslovijo „sklep“ oziroma „priporočilo“, čemur sledijo zaporedna številka, datum sprejetja in navedba vsebine. V vsakem sklepu je naveden datum začetka njegove veljavnosti. 
            
            
               18.Skupni odbor lahko sklene, da sprejme sklepe ali priporočila s pisnim postopkom. V takšnih primerih se pogodbenici dogovorita za čas trajanja postopka. Če po izteku navedenega roka nobena od pogodbenic na predlagani sklep ali priporočilo ni izrazila nasprotovanja, predsednik Skupnega odbora razglasi, da je bil sklep oziroma priporočilo sprejeto soglasno.
            
            
               19.Sklepi in priporočila, ki jih sprejme Skupni odbor, se overijo z dvema izvirnikoma, ki ju podpiše predsednik Skupnega odbora.
            
            
               20.Vsaka pogodbenica se lahko odloči, ali bo sklepe in priporočila Skupnega odbora objavila v svojem uradnem glasilu.
            
         
         
            
            
               Korespondenca
            
            
               21.Korespondenca, naslovljena na Skupni odbor, se naslovi na sekretarja pogodbenice, kateri pripada avtor, ki nato o njej obvesti drugega sekretarja.
            
            
               22.Sekretarja zagotovita, da se korespondenca, naslovljena na Skupni odbor, posreduje predsedniku in po potrebi razpošlje v skladu z odstavkom 25.
            
            
               23.Sekretarja korespondenco predsednika pošljeta pogodbenicama in po potrebi razpošljeta kot dokumentacijo iz odstavka 25.
            
            
               24.Korespondenca za predsednika Skupnega odbora in od njega je lahko v kakršni koli pisni obliki, vključno z elektronsko pošto.
            
            
            
               Dokumenti
            
            
               25.Kadar posvetovanja Skupnega odbora temeljijo na dokumentih, sekretarja te dokumente oštevilčita in razpošljeta udeležencem.
            
            
            
               Stroški
            
            
               26.Vsaka pogodbenica krije vse svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah Skupnega odbora.
            
            
               27.Stroške, povezane z organizacijo sej in razmnoževanjem dokumentov, krije pogodbenica, ki je gostiteljica seje.
            
            
            
               Pododbori in delovne skupine
            
            
               28.Skupni odbor se lahko odloči, da ustanovi pododbore in delovne skupine, ki mu pomagajo pri izvajanju njegovih nalog.
            
            
               29.Skupni odbor lahko razpusti kateri koli pododbor ali delovno skupino, ki jo je ustanovil, ali pa določi oziroma spremeni njen mandat.
            
            
               30.Pododbori in delovne skupine Skupnemu odboru poročajo po vsaki seji.
            
            
               31.Delovne skupine nimajo nobene pristojnosti za odločanje, vendar lahko predložijo priporočila Skupnemu odboru.
            
            
         
         
            
               Sprememba poslovnika
            
            
               32.Pogodbenici se lahko dogovorita za spremembo tega poslovnika v skladu z odstavki 17 do 20.
            
            
            
               SKLEP št. 2/… SKUPNEGA ODBORA EU-NOVA ZELANDIJA
            
            
               z dne ….
            
            
               o sprejetju mandatov pododborov in delovnih skupin
            
            
            
               SKUPNI ODBOR EU-NOVA ZELANDIJA JE –
            
            
               ob upoštevanju Partnerskega sporazuma o odnosih in sodelovanju med Evropsko unijo in njenimi državami članicami na eni strani ter Novo Zelandijo na drugi strani (v nadaljnjem besedilu: Sporazum) in zlasti člena 53 Sporazuma ter odstavkov 28 do 31 poslovnika Skupnega odbora,
            
            
               ob upoštevanju naslednjega:
            
            
               V skladu z odstavkom 28 poslovnika Skupnega odbora lahko slednji ustanovi pododbore in delovne skupine, ki mu pomagajo pri izvajanju njegovih nalog –
            
            
            
               SKLENIL:
            
            
               Mandat pododborov in delovnih skupin Skupnega odbora je določen v Prilogi.
            
            
            
               V/Na …, xxxx.
            
            
            
               
                     Za Skupni odbor EU-Nova Zelandija
               
               
                     Predsednik
               
            
            
         
         
            
            
               Priloga 
            
            
               Mandat
                  pododborov in delovnih skupin
            
            
               1.Pododbori in delovne skupine obravnavajo izvajanje Sporazuma na področjih v njihovi pristojnosti, kot jo določi Skupni odbor. Obravnavajo lahko tudi zadeve ali posebne projekte, povezane z ustreznim področjem dvostranskega sodelovanja.
            
            
               2.Pododbori in delovne skupine delujejo v okviru pooblastil Skupnega odbora. Zapisnike in priporočila posredujejo Skupnemu odboru v rokih, ki jih določi Skupni odbor.
            
            
               3.Pododbore in delovne skupine sestavljajo predstavniki obeh pogodbenic.
            
            
               4.Pododbori in delovne skupine lahko na svoje seje povabijo strokovnjake in se posvetujejo z njimi glede določenih točk dnevnega reda.
            
            
               5.Pododborom in delovnim skupinam predseduje pogodbenica, ki predseduje Skupnemu odboru.
            
            
               6.Predstavnika vsake pogodbenice skupaj delujeta kot sekretarja vsakega od pododborov in delovnih skupin. Sekretarja imata enake funkcije kot sekretarja Skupnega odbora. 
            
            
               7.Pododbori in delovne skupine se sestanejo vsaj tako pogosto, kakor odloči Skupni odbor. Na zahtevo ene od pogodbenic se lahko organizirajo izredne seje, če se pogodbenici s tem strinjata. Vsaka seja poteka na kraju in ob času, o katerih se dogovorita pogodbenici.
            
            
               8.Pododbori in delovne skupine delujejo v skladu s poslovnikom Skupnega odbora v zvezi z dnevnimi redi, zapisniki, priporočili, korespondenco, dokumenti in stroški, razen če Skupni odbor določi drugače.
            
            
               9.Če se pogodbenici ne dogovorita drugače, seje niso javne.